ΚΑΝΟΝΙΣΜΟΣ (ΕΟΚ) αριθ. 1589/87 ΤΗΣ ΕΠΙΤΡΟΠΗΣ της 5ης Ιουνίου 1987 σχετικά με την αγορά με δημοπρασία βουτύρου από τους οργανισμούς παρέμβασης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 7 παράγραφος 1 πρώτο εδάφιο και παράγραφος 3,

Εκτιμώντας:

ότι ο κανονισμός (ΕΟΚ) αριθ. 777/87 του Συμβουλίου της 16ης Μαρτίου 1987 που τροποποιεί το καθεστώς των αγορών στην παρέμβαση για το βούτυρο και το αποκορυφωμένο γάλα σε σκόνη (3), όπως τροποποιήθηκε από τον κανονισμό (ΕΟΚ) αριθ. 1547/87 (4), καθορίζει τα κριτήρια βάσει των οποίων, μέχρι το τέλος της πέμπτης δωδεκάμηνης περιόδου εφαρμογής του καθεστώτος συμπληρωματικής εισφοράς που αναφέρεται στο άρθρο 5 στοιχείο γ) του κανονισμού (ΕΟΚ) αριθ. 804/68, μπορούν να ανασταλούν οι αγορές βουτύρου από τους οργανισμούς παρεμβάσεως- ότι το άρθρο 1 παράγραφος 3 στοιχείο α) του εν λόγω κανονισμού προβλέπει ότι σε περίπτωση αναστολής της παρεμβάσεως για το σύνολο της Κοινότητας ή για μέρος αυτής, οι αγορές μπορούν να πραγματοποιηθούν στα πλαίσια μόνιμης διαρκούς δημοπρασίας- ότι πρέπει, κατά συνέπεια, να θεσπισθούν οι λεπτομέρειες εφαρμογής της διαδικασίας δημοπρασίας-

ότι ο κανονισμός (ΕΟΚ) αριθ. 985/68 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 3790/85 (6), και ο κανονισμός (ΕΟΚ) αριθ. 685/69 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 3669/86 (8), καθορίζουν αντίστοιχα τους γενικούς κανόνες και τις λεπτομέρειες αγοράς του βουτύρου από τους οργανισμούς παρέμβασης- ότι το μεγαλύτερο μέρος των διατάξεων αυτών μπορούν να περιληφθούν στα πλαίσια του παρόντος κανονισμού και κυρίως εκείνες που αφορούν την ποιότητα του βουτύρου που μπορεί να προσφερθεί στην αγορά, τη συντήρηση και τη συσκευασία-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όταν αποφασίζεται να διενεργηθεί η μόνιμη δημοπρασία που αναφέρεται στο άρθρο 1 παράγραφος 3 στοιχείο α) του κανονισμού (ΕΟΚ) αριθ. 777/87, δημοσιεύεται στην Επίσημη Εφημερίδα των Ευρωπαϊκών Κοινοτήτων προκήρυξη της δημοπρασίας σε παράρτημα του κανονισμού για την έναρξη της μόνιμης δημοπρασίας, το αργότερο έξι ημέρες πριν από τη λήξη της πρώτης προθεσμίας για την υποβολή των προσφορών.

Οι αγορές του βουτύρου μπορούν να αφορούν νωπό βούτυρο που ανταποκρίνεται στον ορισμό και την κατάταξη που εμφαίνεται στο άρθρο 1 παράγραφος 3 του κανονισμού (ΕΟΚ) αριθ. 985/68, διατηρημένου σε τεμάχια των 25 κιλών καθαρού βάρους, που έχει περάσει από ποιοτικό έλεγχο με βάση ληφθέν δείγμα και πληροί, όσον αφορά τη συσκευασία, τους όρους που αναφέρονται στο άρθρο 5 παράγραφοι 3 και 4 του κανονισμού (ΕΟΚ) αριθ. 685/69.

Εφαρμόζονται τα άρθρα 3 και 6 του κανονισμού (ΕΟΚ) αριθ. 685/69.

Άρθρο 2

Κατά την περίοδο ισχύος της μόνιμης δημοπρασίας, η προθεσμία για την υποβολή των προσφορών για καθεμία από τις δημοπρασίες λήγει κάθε δεύτερη και τέταρτη Τρίτη του μηνός, ώρα 12.00, με εξαίρεση την τέταρτη Τρίτη του Δεκεμβρίου. Εάν η Τρίτη είναι αργία, η προθεσμία παρατείνεται έως την πρώτη εργάσιμη ημέρα, ώρα 12.00.

Άρθρο 3

1. Ο προσφέρων μπορεί να συμμετέχει στη δημοπρασία μόνο:

- για βούτυρο που παρασκευάσθηκε κατά τη διάρκεια περιόδου 21 ημερών πριν την ημέρα της λήξης της προθεσμίας για την υποβολή των προσφορών,

- εάν αναλαμβάνει γραπτώς να τηρήσει τις διατάξεις του άρθρου 6 του κανονισμού (ΕΟΚ) αριθ. 685/69.

2. Οι ενδιαφερόμενοι συμμετέχουν στη δημοπρασία του οργανισμού παρέμβασης του κράτους μέλους στο έδαφος του οποίου έχει παραχθεί το βούτυρο που αναφέρεται στο άρθρο 1 δεύτερο εδάφιο, είτε με την κατάθεση γραπτής προσφοράς έναντι αποδείξεως παραλαβής, είτε με οποιοδήποτε μέσο γραπτής επικοινωνίας με απόδειξη παραλαβής.

3. Η προσφορά αναφέρει:

α) το όνομα και τη διεύθυνση του προσφέροντος-

β) την προσφερόμενη ποσότητα και την ελάχιστη περιεκτικότητα σε λιπαρές ουσίες του βουτύρου-

γ) την προτεινόμενη τιμή ανά 100 χιλιόγραμμα βουτύρου, μη λαμβάνοντας υπόψη εσωτερικές επιβαρύνσεις, παραδοτέου στην ψυκτική εγκατάσταση, η οποία τιμή εκφράζεται στο νόμισμα του κράτους μέλους στην οποία γίνεται η δημοπρασία-

δ) τον τόπο όπου είναι αποθηκευμένο το προσφερόμενο βούτυρο.

4. Μια προσφορά ισχύει εάν:

α) αφορά μια ποσότητα τουλάχιστον δέκα τόνων-

β) συνοδεύεται από την υποχρέωση που αναφέρεται στην παράγραφο 1-

γ) προσκομίζεται η απόδειξη ότι, προσφέρων έχει συστήσει, πριν από την λήξη της προθεσμίας για την υποβολή των προσφορών, την εγγύηση της δημοπρασίας που αναφέρεται στο άρθρο 4 παράγραφος 1 για την εν λόγω δημοπρασία.

Το στοιχείο της προσφοράς που αναφέρεται στο στοιχείο β) διαβιβάζεται αρχικά στον οργανισμό παρέμβασης και ισχύει με σιωπηρή παράταση για τις μεταγενέστερες προσφορές, μέχρι ρητής καταγγελίας εκ μέρους του προσφέροντος ή του οργανισμού παρέμβασης υπό τον όρο ότι:

- η αρχική προσφορά προσδιορίζει ότι ο προσφέρων προτίθεται να επωφεληθεί από την παρούσα διάταξη,

- οι μεταγενέστερες προσφορές αναφέρονται στην παρούσα διάταξη (άρθρο 3 παράγραφος 4 δεύτερο εδάφιο), καθώς και στην ημερομηνία της αρχικής προσφοράς.

5. Η προσφορά δεν μπορεί να αποσυρθεί μετά τη λήξη της προθεσμίας που αναφέρεται στο άρθρο 2 για την υποβολή των προσφορών των σχετικών με την εν λόγω δημοπρασία.

Άρθρο 4

1. Στα πλαίσια του παρόντος κανονισμού, η διατήρηση της προσφοράς μετά το κλείσιμο της προθεσμίας για την υποβολή των προσφορών και η παράδοση του βουτύρου στην αποθήκη που ορίζεται από τον οργανισμό παρεμβάσεως εντός της προθεσμίας που καθορίζεται στο άρθρο 7 παράγραφος 2 αποτελούν τις πρωτογενείς απαιτήσεις των οποίων η εκτέλεση εξασφαλίζεται από τη σύσταση εγγύησης δημοπρασίας από 10 ECU ανά τόνο.

2. Η εγγύηση δημοπρασίας συστήνεται στο κράτος μέλος στο οποίο υποβάλλεται η προσφορά.

Άρθρο 5

Λαμβάνοντας υπόψη τις ληφθείσες προσφορές για κάθε δημοπρασία και σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, καθορίζεται ελάχιστη τιμή αγοράς συναρτήσει των εφαρμοζομένων τιμών παρεμβάσεως.

Μπορεί να αποφασισθεί να μη δοθεί συνέχεια στη δημοπρασία.

Άρθρο 6

1. Η προσφορά απορρίπτεται εάν η προτεινόμενη τιμή είναι μεγαλύτερη από την μέγιστη τιμή, που αναφέρεται στο άρθρο 5, που ισχύει για την εν λόγω δημοπρασία.

2. Τα δικαιώματα και οι υποχρεώσεις που προκύπτουν από τη δημοπρασία δεν μεταβιβάζονται.

Άρθρο 7

1. Κάθε προσφέρων ενημερώνεται αμέσως από τον οργανισμό παρέμβασης για το αποτέλεσμα της συμμετοχής του στη δημοπρασία.

Ο οργανισμός παρέμβασης εκδίδει αμελλητί στον υπερθεματιστή ένα αριθμημένο δελτίο παραδόσεως το οποίο αναφέρει:

α) την ποσότητα που θα παραδοθεί-

β) την ημερομηνία λήξης της προθεσμίας για την παράδοση του βουτύρου-

γ) την ψυκτική εγκατάσταση όπου πρέπει να παραδοθεί. Εφαρμόζονται τα άρθρα 3 και 4 του κανονισμού (ΕΟΚ) αριθ 985/68 και το άρθρο 7 του κανονισμού (ΕΟΚ) αριθ. 685/69.

2. Ο υπερθεματιστής σε προθεσμία δεκατεσσάρων ημερών από την ημέρα λήξης της προθεσμίας για την υποβολή των προσφορών, προβαίνει στην παράδοση του βουτύρου. Η παράδοση μπορεί να γίνει τμηματικά. Οι δαπάνες εκφορτώσεως μπροστά στην ψυκτική εγκατάσταση επιβαρύνουν τον υπερθεματιστή.

3. Εκτός από περίπτωση ανωτέρας βίας, εάν ο υπερθεματιστής δεν πραγματοποιήσει την παράδοση μέσα στην προβλεπόμενη προθεσμία, εκτός από την κατάπτωση της εγγύησης δημοπρασίας που αναφέρεται στο άρθρο 4 παράγραφος 1, ακυρώνεται η αγορά για τις υπόλοιπες ποσότητες.

Άρθρο 8

Κατά την έννοια του παρόντος κανονισμού, η ανάληψη του βουτύρου από τον οργανισμό παρεμβάσεως γίνεται την ημέρα της εισόδου του βουτύρου στην ψυκτική εγκατάσταση αλλά το νωρίτερο την επόμενη ημέρα από την ημέρα εκδόσεως του δελτίου παράδοσης που αναφέρεται στο άρθρο 7 παράγραφος 1 δεύτερο εδάφιο.

Άρθρο 9

Ο οργανισμός παρέμβασης καταβάλλει στον υπερθεματιστή, σε προθεσμία που αρχίζει την ενενηκοστή ημέρα μετά από την ανάληψη του βουτύρου και τελειώνει την 120ή ημέρα από την εν λόγω ημερομηνία, για κάθε ποσότητα που αναλαμβάνει, την τιμή που αναφέρεται στην προσφορά του.

Άρθρο 10

Εφαρμόζεται ο κανονισμός (ΕΟΚ) αριθ. 2220/85 της Επιτροπής (9), όπως τροποποιήθηκε από τον κανονισμό (ΕΟΚ) αριθ. 1181/87 (10) εκτός αντιθέτων ειδικών διατάξεων που προβλέπονται στον παρόντα κανονισμό.

Άρθρο 11

Η μετατροπή σε εθνικό νόμισμα της εγγύησης δημοπρασίας που αναφέρεται στο άρθρο 4 και της μέγιστης τιμής που αναφέρεται στο άρθρο 5 πραγματοποιείται με τη βοήθεια του αντιπροσωπευτικού συντελεστή που ισχύει την ημέρα λήξης της προθεσμίας για την υποβολή των προσφορών της δημοπρασίας.

Άρθρο 12

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Ιουνίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 78 της 20. 3. 1987, σ. 1.

(3) EΕ αριθ. L 78 της 20. 3. 1987, σ. 10.

(4) ΕΕ αριθ. L 144 της 4. 6. 1987, σ. 12.

(5) ΕΕ αριθ. L 169 της 18. 7. 1968, σ. 1.

(6) EΕ αριθ. L 367 της 31. 12. 1985, σ. 5.

(7) EΕ αριθ. L 90 της 15. 4. 1969, σ. 12.

(8) ΕΕ αριθ. L 339 της 2. 12. 1986, σ. 16.

(9) ΕΕ αριθ. L 205 της 3. 8. 1985, σ. 5.

(10) EΕ αριθ. L 113 της 30. 4. 1987, σ. 31.